КОМИ РЕСПУБЛИКАСА ЙÖЗЛЫСЬ ДЗОНЬВИДЗАЛУН ВИДЗАН МИНИСТЕРСТВО

**Йöзлысь дзоньвидзалун видзан юкöнын индöм федеральнöй стандартъяслы сетöм медицина отсöглöн качество лöсялöм бöрся видзöдöм кузя (высокотехнологичнöй медицина отсöг сетан, а сiдзжö йöзлысь дзоньвидзалун видзан федеральнöй организацияясын медицина отсöг сетан качество бöрся видзöдöм кындзи) государственнöй мог збыльмöдан административнöй регламент вынсьöдöм йылысь**

Коми Республикаса Правительстволысь 2009 во сора тöлысь 13 лунся 268-р №-а тшöктöм збыльмöдöм могысь

ТШÖКТА:

1. Вынсьöдны Йöзлысь дзоньвидзалун видзан юкöнын индöм федеральнöй стандартъяслы сетöм медицина отсöглöн качество лöсялöм бöрся видзöдöм кузя (высокотехнологичнöй медицина отсöг, а сiдзжö йöзлысь дзоньвидзалун видзан федеральнöй организацияясын медицина отсöг качество бöрся видзöдöм кындзи)государственнöй мог збыльмöдан административнöй регламент содтöдын индöм серти.

2. Коми Республикалöн йöзлысь дзоньвидзалун видзан министерствоса медицина отсöг сетан качество бöрся видзöдан юкöнса начальниклы (Т.А. Спеськова) котыртны вылынджык индöм административнöй регламент серти удж.

3. Тайö тшöктöдсö олöмö пöртöм бöрся видзöдны министрöс вежысь З.А. Косовалы.

Министр М.А. Мурашко

Сыктывкар

2009 вося кöч тöлысь 10 лун

9/265 №

ВЫНСЬÖДÖМА

Коми Республикаса йöзлысь

дзоньвидзалун видзан министерстволöн

2009 во кöч тöлысь 10 лунся 9/265 №-а тшöктöдöн

(содтöд)

Йöзлысь дзоньвидзалун видзан юкöнын индöм федеральнöй стандартъяслы сетöм медицина отсöглöн качество лöсялöм бöрся видзöдöм кузя (высокотехнологичнöй медицина отсöг, а сiдзжö йöзлысь дзоньвидзалун видзан федеральнöй организацияясын медицина отсöг качество бöрся видзöдöм кындзи) государственнöй мог збыльмöдан

АДМИНИСТРАТИВНÖЙ РЕГЛАМЕНТ

**I. Панас**

1.1. «Йöзлысь дзоньвидзалун видзан юкöнын индöм федеральнöй стандартъяслы сетöм медицина отсöглöн качество лöсялöм бöрся видзöдöм (высокотехнологичнöй медицина отсöг, а сiдзжö йöзлысь дзоньвидзалун видзан федеральнöй организацияясын медицина отсöг качество бöрся видзöдöм кындзи)» государственнöй мог збыльмöдöм кузя административнöй регламент (водзö – административнöй регламент) лöсьöдöма олысьяслы медицина отсöг сетан качествоöн да судзсянлунöн могмöдöм вылö.

1.2. Государственнöй могсö збыльмöдö Коми Республикаса йöзлысь дзоньвидзалун видзан министерство (водзö – Министерство). Медицина отсöг сетан стандартъясö кутчысьöм бöрся вермöны видзöдны мукöд организация, кодъясöс уполномочитöма öнiя законодательство серти йöзлысь дзоньвидзалун видзан юкöнын качество бöрся видзöдöм вылö. Та дырйи Министерство да индöм организацияяс лэдзöны öтувъя нормативнöй актъяс, кöнi индыссьöны Коми Республика мутасын медицина отсöг качество бöрся видзöдан öтувъя организационнöй да методическöй принципъяс.

1.3. «Йöзлысь дзоньвидзалун видзан юкöнын федеральнöй стандартъясöн индöм медицина отсöг сетан качестволöн лöсялöм бöрся видзöдöм (высокотехнологичнöй медицина отсöг сетан, а сiдзжö йöзлысь дзоньвидзалун видзан федеральнöй организацияясын медицина отсöг сетан качество бöрся видзöдöм кындзи)» государственнöй мог (водзö – государственнöй мог) збыльмöдсьö со мый серти:

- Гражданалысь дзоньвидзалун видзöм йылысь Россия Федерацияса законодательстволöн подувъяс (вынсьöдöма Россия Федерацияса Медвылыс Сöветöн 93.07.22, 5487-1 №) (Россия Федерациялöн йöзкост депутатъяс съездлöн да Россия Федерацияса Медвылыс Сöветлöн индöд-тшöктöмъяс, 1993, 33№, 1318 ст.; Россия Федерацияса Президентлöн да Правительстволöн актъяс собрание, 1993, 52 №, 5086 ст.; Россия Федерацияса законодательстволöн собрание, 1998, 10 №, 1143 ст.; 1999, 51 №, 6289 ст.; 2000, 49 №, 4740 ст.; 2003, 2 №, 167 ст., 9 №, 805 ст., 27 (I юк.) №, 2700 ст.; 2004, 27 №, 2711 ст., 35 №, 3607 ст., 49 №, 4850 ст.; 2005, 10 №, 763 ст., 52 (I юк.) №, 5583 ст.; 2006, 1 №, 10 ст., 6 №, 640 ст.);

- «Россия Федерацияын гражданаöс медицинскöя страхуйтöм йылысь» 1991 во лöддза-номъя тöлысь 28 лунся 1499-1 №-а Россия Федерацияса оланпас (РСФСР йöзкост депутатъяс съездлöн да Медвылыс Сöветлöн индöд-тшöктöмъяс, 1991, 27 №, 920 ст.; 1993, 17 №, 602 ст.; Россия Федерацияса Президентлöн да Правительстволöн актъяс собрание, 1993, 52 №, 5086 ст.; Россия Федерацияса законодательстволöн собрание, 1994, 10 №, 1108 ст.; 2002, 22 №, 2026 ст.; 2003, 52 (I юк.) №, 5037 ст.; 2006, 31 (I юк.) №, 3436 ст.);

 - «Государственнöй контроль (дöзьöр) нуöдiгöн юридическöй кывкутысьяслысь да асшöр уджалысьяслысь правояс дорйöм йылысь» 2008 во öшым тöлысь 26 лунся 294-ФЗ №-а Федеральнöй оланпас (Россия Федерацияса законодательстволöн собрание, 2008.12. 29, 52 (1 юк.) №, 6249 ст.);

 - «Государственнöй могъяс збыльмöдöм кузя административнöй регламентъяс да государственнöй услугаяс сетöм кузя административнöй регламентъяс лöсьöдан да вынсьöдан пöрадок йылысь» Россия Федерацияса Правительстволöн 2005 во вöльгым тöлысь 11 лунся 679 №-а шуöм (Россия Федерацияса законодательстволöн собрание, 27 №, 1998.07.06, 3196 ст.);

 - «Коми Республикаса йöзлысь дзоньвидзалун видзан министерство йылысь» Коми Республикаса Правительстволöн 2006 во косму тöлысь 25 лунся 79 №-а шуöм (Республика, 83-84 №, 2006.05.11; Коми Республикаса государственнöй власьт органъяслöн индöд-тшöктöмъяс, 2009.05. 06);

 - «Государственнöй могъяс збыльмöдöм (государственнöй услугаяс сетöм) кузя административнöй регламентъяс лöсьöдан да вынсьöдан пöрадок йылысь» Коми Республикаса Правительстволöн 2009 во урасьöм тöлысь 12 лунся 24 №-а шуöм (Коми Республикаса государственнöй власьт органъяслöн индöд-тшöктöмъяс, 2009.02.20, 5 №, 52 ст.).

1.4. Государственнöй мог збыльмöдан помшуöмöн лыддьыссьö гражданалы медицина отсöг босьтöм вылö правоöн могмöдöм Россия Федерацияса законодательствоöн индöм корöмъяс серти.

1.5. Государственнöй мог збыльмöдöм серти шыöдчысьясöн лоöны контроль да дöзьöр органъяс да уна сикас эмбура организацияяс; юридическöй кывкутысьяс, кодъяс сетöны Коми Республика мутасын гражданалы медицина отсöг.

Государственнöй мог збыльмöдöм могысь Министерствоö шыöдчигöн шыöдчысь нимсянь вермасны лоны лöсялана уджмогъясöн торъя йöз да юридическöй кывкутысьяс, кодъяслöн Россия Федерацияса законодательство серти эм татшöм правоыс.

**II. Государственнöй мог збыльмöдан пöрадок дорö корöмъяс**

2.1. Государственнöй мог збыльмöдан правилöяс йылысь юöр сетан пöрадок.

2.1.1. Министерстволöн инпас: Коми Республика, Сыктывкар, Ленин ул., 73 к., 3, 4 судтаяс.

Министерстволöн уджалан график:

выльлун – четверг 8 час 45 минутсянь 18 час 00 минутöдз;

пекнича – 8 час 45 минутсянь 17 час 00 минутöдз;

пажын: 13 час 00 минутсянь 14 час 00 минутöдз;

шойччан лунъяс: субöта да вежалун.

 2.1.2. Медицина отсöг качество бöрся видзöдан юкöнлöн, Министерстволöн государственнöй мог збыльмöдысь Министерствоса тэчас юкöдувлöн справочнöй телефон: (8212) 44-29-05.

 2.1.3. «Öтуввезын» Министерствоса официальнöй сайтлöн инпас: www.minzdrav.rkomi.ru.; Министерствоса электроннöй пошталöн инпас: minzdrav@hostkomi.ru.

 2.1.4. Государственнöй мог збыльмöдан юалöмъяс йылысь, сы лыдын государственнöй мог збыльмöданног йылысь юöр шыöдчысьяслы позьö босьтны веськыда Министерствоын, пошта пыр (шыöдчысьяслöн гижöда шыöдчöмъяс серти), а сiдзжö телефон да факс, электроннöй пошта пыр.

 2.1.5. Тайö административнöй регламентлöн 2.1.1 – 2.1.4 пунктъясын индöм юöрыс йöзöдсьö «Öтуввезын» Министерстволöн официальнöй сайтын.

2.2. Государственнöй мог збыльмöдан кадколаст.

 2.2.1. Контроль кузя планöвöй да непланöвöй мероприятиеяс нуöдан кадколастыс оз вермы лоны унджык кызь уджалан лунысь. Ичöт предпринимательстволöн öти субъект серти планöвöй выезднöй прöверкаыс оз вермы лоны вонас унджык ветымын часысь ичöт предприятиелы да дас вит часысь микропредприятиелы.

 2.2.2. Торъя случайяс дырйи, мый йитчöма торъя туялöмъяс (испытаниеяс), экспертизаяс быть нуöдöмкöд, контроль кузя ыджыд объёма мероприятиеяскöд, Министерствоса чина мортлöн мотивируйтöм вöзйöм подув вылын, кодi веськыда нуöдö контроль кузя мероприятиесö, мероприятие нуöдан кадколастсö вермö нюжöдны йöзлысь дзоньвидзалун видзан министр (водзö – министр), но кызь уджалан лунысь оз дырджык вылö ичöт предприятиеяс серти, дас вит часысь оз дырджык вылö микропредприятиеяс серти.

 2.2.3. Торъя административнöй процедураяс нуöдан кадколаст, мый колö государственнöй мог збыльмöдöм вылö, индöма тайö административнöй регламентлöн III юкöдын.

2.3. Государственнöй мог збыльмöдны кутшöмкö кад кежлö дугöдöмын либö öткажитöмын подув лыддьöг:

2.3.1. Государственнöй мог збыльмöдны кутшöмкö кад кежлö дугöдöм вылö подувсö Россия Федерацияса законодательствоöн абу артыштöма.

 2.3.2. Государственнöй мог збыльмöдöмын вермасны öткажитны, кор законодательствоöн артыштöм подулыс прöверка нуöдöм вылö абу.

 2.4. Министерствоын государственнöй мог збыльмöдан местаяслы корöмъяс.

2.4.1. Государственнöй мог збыльмöдöм вылö местаяс могмöдсьöны колана оборудованиеöн, канцелярия кöлуйöн, улöсъясöн, пызанъясöн, сы лыдын вермытöмъяслы асланыс правояс серти государственнöй мог збыльмöдöм кузя шыöдчöм вылö.

2.4.2. Государственнöй мог збыльмöдiгöн шыöдчысьяслы сетсьöны бур условиеяс, сы лыдын сетсьöны примитöм, виччысьöм, юöр босьтöм да колана документъяс оформитöм вылö колана ногöн оборудуйтöм жыръяс, а Министерствоса чина йöзлы лöсьöдсьöны государственнöй мог збыльмöдöм вылö лöсялана условиеяс.

Государственнöй мог збыльмöдан местаяслы индöма öтув вöдитчанiнъяс (асмогасянiнъяс) да волысьяслысь вылыс кöлуй видзан местаяс.

2.4.3. Министерстволöн инпас серти здание пыранiнö öшöдöны табличка Министерствоса нимöн Коми Республикаса государственнöй кывъяс вылын.

2.4.4. Шыöдчысьясöс примитöны Министерстволöн тэчас юкöдулын – гражданалöн шыöдчан юкöнын, кöнi табличка вылын индыссьö кабинет номер да Министерствоса тэчас юкöдувлöн ним. Юкöн могмöдсьö улöсъясöн, пызанъясöн, мый вылö пуктыссьö гижöм вылö бумага да канцелярия кöлуй (шарикöвöй ручкаяс). Шыöдчысьяслы виччысьöм вылö местаяс могмöдсьöны улöсъясöн.

 2.4.5. Министерствоса чина мортлöн быд уджалан места колö оборудуйтны персональнöй компьютерöн колана юöр базаö пырöм могысь, печатайтан да сканируйтан устройствоясöн.

 2.5. Медицина отсöг стандартъясö кутчысьöм бöрся видзöдöм кузя государственнöй мог збыльмöдсьö дон босьттöг.

**III. Административнöй процедураяс**

 3.1. Медицина отсöг стандартъясö кутчысьöм бöрся контроль – государствосянь контроль-дöзьöр удж сы серти, лöсялö-ö сетöм медицина отсöг диагностика, бурдöдан да мукöд туялöм да мероприятиеяс нуöдан корöмъяслы, а сiдзжö торъя висьöмъяс да медицина отсöг стандартъясöн индöм состояниеяс дырйи медкаментознöя бурдöдöмлы, а сiдзжö медицина отсöг ыджда да качество дорö корöмъяслы.

 3.2. Медицина отсöг стандартъясö кутчысьöм бöрся контрольö сiдзжö пырö Россия Федерацияса гражданалы дон босьттöг медицина отсöг сетöмöн государственнöй гарантияяс уджтас серти, мый вынсьöдöма Россия Федерацияса Правительствоöн, дон босьттöг медицина отсöг сетöм бöрся контроль нуöдöм.

 3.3. Торъя висьöмъяс дырйи медицина отсöг стандартъяссö индö Россия Федерацияса йöзлысь дзоньвидзалун видзан да налы отсöг сетан министерство. Стандартъясö пырöны диагностика да бурдöдан медицина услугаяс, налысь вöдитчан лыдсö да тшöкыдлунсö индöмöн, вöдитчан лекарство средствояс разöвöй да курсöвöй дозаяс индöмöн, вир компонентъяс да препаратъяс, бурдöдан сёян, налысь вöдитчан лыдсö да тшöкыдлунсö индöмöн (медицина отсöг мында).

 3.4. Медицина отсöг сетан организацияясын медицина отсöг сетан стандартъясö кутчысьöм бöрся контроль нуöдiгöн прöверяйтöны:

 1) «Медицина отсöг сетöм котыртöм йылысь» Россия Федерацияса йöзлысь дзоньвидзалун видзан да налы отсöг сетан министерстволöн 2005 во йирым тöлысь 13 лунся 633 №-а тшöктöд серти медицина отсöг сетöм котыртöм;

 2) «Медводдза медико-санитарнöй отсöг сетöм котыртан пöрадок вынсьöдöм йылысь» Россия Федерацияса йöзлысь дзоньвидзалун видзан да налы отсöг сетан министерстволöн 2005 во сора тöлысь 29 лунся 487 №-а тшöктöд серти медводдза медико-санитарнöй отсöг сетöм котыртан пöрадок (регистрируйтöма Россияса юстиция министерствоын 2005 вося моз тöлысь 30 лунö, 6954 №);

 3) «Регыдъя медицина отсöг сетан пöрадок вынсьöдöм йылысь» Россия Федерацияса йöзлысь дзоньвидзалун видзан да налы отсöг сетан министерстволöн 2004 во вöльгым тöлысь 1 лунся 179 №-а тшöктöд серти регыдъя медицина отсöг сетан пöрадок;

 4) Россия Федерацияса йöзлысь дзоньвидзалун видзан да налы отсöг сетан министерствоöн индöм сикасъяс да стандартъяс серти торъя медицина отсöг котыртöм;

 5) Россия Федерацияса йöзлысь дзоньвидзалун видзан да налы отсöг сетан министерствоöн индöм сикасъяс да ыджда серти гражданалы, кодъяс нёрпалöны социальнöй тöдчалуна висьöмъясöн, медико-социальнöй отсöг котыртöм;

 6) öпаснöй висьöмъясöн нёрпалысь гражданалы медико-социальнöй отсöг котыртöм Россия Федерацияса гражданалы дон босьттöг медицина отсöг сетöмын государственннöй гарантияяслöн уджтас серти, мый вынсьöдöма Россия Федерацияса Правительствоöн;

 3.5. Йöзлысь дзоньвидзалун видзан организацияясöн асланыс уджын медицина отсöг стандартъясö кутчысьöм бöрся контролируйтöм могысь Министерство юöръяс чукöртiгöн да анализируйтiгöн вöдитчö сетöм медицина отсöглöн вылынджык индöм стандартъяслы лöсялöмын öтувъя донъялан методологияöн да öтувъя система серти контрольнöй показательясöн (медицина отсöглöн качество показательяс). Медицина отсöглöн качество показательясöн лоöны лыдпаса показательяс, кодъяс петкöдлöны медицина отсöглысь тэчассö, процессö либö кывкöртöдсö.

 3.6. Государственнöй мог збыльмöдiгöн öта-мöд бöрся действиеяс опишитöм.

 3.6.1. Государственнöй мог збыльмöдан блок - схема вайöдöма 1 №-а содтöдын индöм серти.

 3.6.2. Государственнöй мог збыльмöдöм – медицина отсöг стандартъясö кутчысьöм йылысь юöръяс воöм да найöс анализируйтöм (схемасö вайöдöма 2 №-а содтöдын), медицина отсöг стандартъясö кутчысьöм бöрся прöверкаяс нуöдöм (схемасö сетöма 3 №-а содтöдын).

 3.7. Юридическöй боксянь лоöмторъяс, мый лоöны действие нуöдны заводитчöм вылö подувнас.

 3.7.1. Медицина отсöг стандартъясö кутчысьöм йылысь юöръяс босьтöм да анализируйтöм вылö подувнас лоö Министерствоö гижöмöн либö мöд формаöн медицина отсöг стандартъясö кутчысьöм йылысь юöр воöм.

 3.7.2. Медицина отсöг стандартъясö кутчысьöм йылысь юöръясыс воöны да найöс анализируйтöны пыр. Министерствоса уполномочитöм чина йöз видлалöны медицина отсöг стандартъясö кутчысьöм йылысь татшöм юöръяс:

 - Коми Республикаса йöзлысь дзоньвидзалун видзан государственнöй, муниципальнöй да частнöй системаса организацияясын сетöм медицина отсöг качестволысь показательяс (высокотехнологичнöй медицина отсöг качество, а сiдзжö йöзлысь дзоньвидзалун видзан федеральнöй организацияясын сетöм медицина отсöг качество контролируйтöм кындзи);

 - медицина отсöг стандартъясö кутчысьтöм вылö индöм ногöн норасьöмъяслöн öтувъя анализ.

 Медицина отсöг стандартъясö кутчысьöм йылысь юöръяссö öтувтö да анализируйтö Министерствоса медицина отсöг качество бöрся видзöдан юкöн Россия Федерацияса йöзлысь дзоньвидзалун видзан да налы отсöг сетан министерствоöн вынсьöдöм пöрадок серти.

 3.7.3. Медицина отсöг стандартъясö кутчысьöмсö прöверитöм вылö подувнас лоö контроль кузя мероприятие планлöн öчереднöй этап, либö планысь öтдор прöверка нуöдöм йылысь решение воöм.

 3.8. Медицина отсöг стандартъясö кутчысьöм бöрся контроль кузя планöвöй мероприятиеяссö нуöдöны Министерствоса медицина отсöг качество бöрся видзöдан юкöнса начальникöн лöсьöдöм план серти да вынсьöдсьö министрöн. Контроль кузя планöвöй мероприятиеяс нуöдöм йылысь юöръяс йöзöдсьöны [www.minzdrav.rkomi.ru](http://www.minzdrav.rkomi.ru) официальнöй öтуввез-сайтын министрöн индöм пöрадок серти.

Контроль кузя планöвöй мероприятиеясыс нуöдсьöны куим вонас öтиысь оз унджыкысь.

 3.9. Медицина отсöг стандартъясö кутчысьöм бöрся контроль кузя планысь öтдор мероприятиеяс (водзö – планысь öтдор мероприятиеяс) нуöдсьöны татшöм случайяс дырйи:

1) кор юридическöй кывкутысьöн, асшöр уджалысьöн быть колана корöмъяс серти аддзöм торкалöмъяссö бырöдöм йылысь водзынджык сетöм предписаниелöн збыльмöдан кадколастыс кольöма;

2) кор Министерствоö воöны гражданасянь, юридическöй кывкутысьяссянь, асшöр уджалысьяссянь шыöдчöмъяс да заявлениеяс, государственнöй власьт органъяссянь, меставывса асвеськöдлан органъяссянь юöр, юöр сетан средствояссянь гражданалöн олöмлы, дзоньвидзалунлы лёктор вöчны грöзитчöм йылысь, гражданалöн олöмлы, дзоньвидзалунлы лёктор вöчöм йылысь юöр;

 3) кор йöзлысь дзоньвидзалун видзан государственнöй, муниципальнöй либö частнöй системаса учреждениеяссянь (организацияяссянь) воö индöм ногöн медицина отсöг босьтöмын гражданинлы öткажитöм йылысь юöр;

 Юридическöй кывкутысьяслы, асшöр уджалысьяслы, кодъясöс Россия Федерацияса законодательство серти пыртöма ичöт да шöр предпринимательство субъектъясö, планысь öтдор прöверкасö позьö нуöдны тайö пунктса 2 подпунктын индöм подувъяс серти татшöм юридическöй кывкутысьяслöн, асшöр уджалысьяслöн удж нуöдан места серти прокуратура органкöд сöгласуйтöм бöрын.

 3.10. Контроль кузя мероприятие планлöн öчереднöй этап дырйи, либö контроль кузя планысь öтдор мероприятие нуöдöм вылö подулалöм лоöмтор дырйи, Министерствоса чина йöз 1 уджалан лун чöжöн лöсьöдöны контроль кузя мероприятие нуöдöм йылысь тшöктöм (тшöктöд) (быд мероприятиелы).

 Тшöктöм (тшöктöд) лöсьöдöны типöвöй форма серти, мый вынсьöдöма «Государственнöй контроль (дöзьöр) да муниципальнöй контроль нуöдiгöн юридическöй кывкутысьяслысь да асшöр уджалысьяслысь правояс дорйöм йылысь» Федеральнöй оланпаслöн положениеяс збыльмöдöм йылысь» Россия Федерацияса экономика сöвмöдан министерстволöн 2009 во косму тöлысь 30 лунся 141 №-а тшöктöдöн.

 3.11. Контроль кузя мероприятиеяс нуöдöны Министерствоöн вынсьöдöм методика серти Министерствоса тшöктöмын (тшöктöдын), чина мортлöн (йöзлöн) стöч индöм юöръяс серти, мый индöма контроль кузя мероприятие нуöдöм йылысь тшöктöмын (тшöктöдын).

 3.12. Сэк, кор контроль кузя мероприятиеяс нуöдiгöн колöны туялöмъяс (испытаниеяс), Министерстволöн эм право индöм ногöн корны научнöй, мукöд организацияöс, учёнöйясöс да специалистъясöс.

 3.13. Министерствоса чина морт, кодi кывкутö действиеяс збыльмöдöм вöсна.

Государственнöй могсö збыльмöдö Министерствоса государственнöй гражданскöй служащöй, кодлы индöм ногöн сетöма лöсялана уджмогъяс (водзö – Министерствоса чина морт).

Государственнöй мог збыльмöдöмкöд йитчöм документация тырвыйö да стöча оформитöм вöсна, административнöй процедура збыльмöдан кадколаст да пöрадок вöсна кывкутöны Министерствоса чина йöз, кодъяс веськыда збыльмöдöны государственнöй могсö, а сiдзжö чина морт, кодi видзöдö государственнöй мог збыльмöдöмкöд йитчöм действиеяс збыльмöдöм бöрся.

 Министерствоса быд чина мортлöн кывкутöмыс урчитöма законодательстволöн корöмъяс серти налöн чина регламентын.

 3.14. Контроль кузя мероприятиелöн кывкöртöдъяс серти Министерствоса чина морт (йöз), кодъяс нуöдöны прöверкасö, гижöны акт кык экземплярын. Прöверитан акт оформитöны типöвöй форма серти, мый вынсьöдöма «Государственнöй контроль (дöзьöр) да муниципальнöй контроль нуöдiгöн юридическöй кывкутысьяслысь да асшöр уджалысьяслысь правояс дорйöм йылысь» Федеральнöй оланпаслöн положениеяс збыльмöдöм йылысь» Россия Федерацияса экономика сöвмöдан министерстволöн 2009 во косму тöлысь 30 лунся 141 №-а тшöктöдöн.

Акт дорö содтыссьöны нуöдöм туялöмъяслöн (испытаниеяслöн) да экспертизаяслöн сёрнигижöдъяс (кывкöртöдъяс), государственнöй контроль (дöзьöр) органъясса чина йöзлöн, уджалысьяслöн гöгöрвоöдöмъяс, кодъяс кывкутöны быть колана корöмъяс торкöмысь, да контроль кузя мероприятие кывкöртöдъясöн йитчöм мукöд документ либö налöн копия.

 3.15. Актлысь öти экземплярсö содтöд копияясöн сетöны юрнуöдысьлы, мукöд чина мортлы либö юридическöй кывкутысьöс уполномочитöм петкöдлысьлы, асшöр уджалысьлы, сiйöс уполномочитöм петкöдлысьлы тöдмöдöм йылысь расписка серти, прöверитан актöн тöдмасьны öткажитчöм йылысь расписка серти.

 3.16. Сэк, кор юрнуöдысьыс, мукöд чина мортыс либö юридическöй кывкутысьöс уполномочитöм петкöдлысьыс, асшöр уджалысьыс, сiйöс уполномочитöм петкöдлысьыс абу, а сiдзжö сэк, кор прöверитысьысь оз сет тöдмасьöм йылысь, либö прöверитан актöн тöдмасьны öткажитчöм йылысь распискасö, прöверитан актсö мöдöдöны заказнöй пошта пыр сетöм йылысь уведомлениеöн, мый тшöтш пуктыссьö Министерстволöн делöын видзан прöверитан акт экземпляр дорö.

 3.17. Сэк, кор планысь öтдор прöверкасö вöлi сöгласуйтöма прокуратура органъяскöд, прöверитан акт копиясö сiйöс гижан лунсянь вит уджалан лун чöжöн мöдöдöны прокуратура органö, кöнi вöлi примитöма сiйöс нуöдны сöгласуйтöм йылысь решение.

 3.18. Сэк, кор контроль кузя мероприятиеяс нуöдöм бöрын аддзыссьöны быть колана корöмъяслöн торкалöмъяс, Министерствоса чина морт гижö аддзöм торкалöмъяс йылысь предписание найöс бырöдöм вылö кадколастсö индöмöн.

 3.19. Сэк, кор контроль кузя мероприятие нуöдöм бöрын аддзыссьöны административнöй право торкалöмъяс, Министерствоса чина морт административнöй право торкалöмъяс йылысь Россия Федерацияса законодательствоöн индöм пöрадок серти гижö сёрнигижöд.

 3.20. Прöверитан акт, предписание да сёрнигижöд копия содтыссьöны контроль кузя мероприятиеяс нуöдöм йылысь делö дорö.

**IV. Государственнöй мог збыльмöдöм бöрся видзöдан пöрадок да формаяс**

4.1. Йöзлысь дзоньвидзалун видзан юкöнын федеральнöй стандартъясöн индöм медицина отсöг качество лöсялöм бöрся контроль нуöдöм кузя государственнöй мог збыльмöдöмкöд йитчöм действиеяс бöрся (высокотехнологичнöй медицина отсöг качество, а сiдзжö йöзлысь дзоньвидзалун видзан федеральнöй организацияясын сетöм медицина отсöг качество контролируйтöм кындзи), документацияяс тырвыйö да колана ногöн нуöдöм бöрся видзöдö Йöзлысь дзоньвидзалун видзан да налы отсöг сетан юкöнын дöзьöр кузя Федеральнöй службалöн Коми Республикаын мутасса веськöдланiн, Коми Республикаса йöзлысь дзоньвидзалун видзан министр, кодлы урчитöм пöрадок серти сетöмаöсь лöсялана уджмогъяс.

 4.2. Контролируйтöны визуальнöя öнiя законодательство серти служебнöй документация прöверитöмöн.

 4.3. Государственнöй мог збыльмöдöмкöд йитчöм документация оформитан тырлун да стöчлун бöрся, административнöй процедура збыльмöдан кадколаст да пöрадок бöрся кывкутысьясöн лоöны Министерствоса чина йöз, кодъяс веськыда збыльмöдöны государственнöй могсö, а сiдзжö чина морт, кодi контролируйтö государственнöй мог збыльмöдöмкöд йитчöм действиеяссö.

 4.4. Государственнöй мог збыльмöдöм бöрся кывкутысьöн лоö тайö юкöнсö курируйтысь министрöс вежысь.

**V. Чина мортлöн вöчöмтор (вöчтöмтор), а сiдзжö государственнöй мог збыльмöдiгöн сыöн примитöм решение обжалуйтан пöрадок**

 5.1. Шыöдчысьяслöн эм право ёрдöдз да ёрд пöрадок серти обжалуйтны Службаса чина йöзлысь вöчöмторсö (вöчтöмторсö) да государственнöй мог збыльмöдiгöн наöн примитöм решениеяссö.

 5.2. Юридическöй кывкутысьясса юрнуöдысьяслöн (асшöр уджалысьяслöн) эм право обжалуйтны государственнöй мог збыльмöдiгöн Министерствоса чина йöзлысь вöчöмторсö (вöчтöмторсö) да наöн примитöм решениеяссö министрлы да (либö) ёрд пöрадок серти.

 5.3. Шыöдчысьяслöн эм право шыöдчыны норасьöмöн асьныс либö гижöмöн.

 5.4. Административнöй регламентлысь положениеяс торкöм йылысь шыöдчöмъяс (норасьöмъяс) примитö Министерство произвольнöй формаын «Россия Федерацияса гражданалöн шыöдчöмъяс видлалан пöрадок йылысь» 2006 во 05.02 лунся 59-ФЗ №-а Федеральнöй оланпаслöн 7 статья тöд вылö босьтöмöн.

5.5. Норасьöм (шыöдчöм) видлавны öткажитöм вылö подувъяс:

5.5.1. Сэк, кор гижöдан шыöдчöмын абу индöма шыöдчöм мöдöдысьлöн овыс да пошта инпасыс, мый серти колö мöдöдны вочакывсö.

5.5.2. Сэк, кор шыöдчöмын эмöсь ёрччана либö увтыртана кывъяс, чина мортлöн, а сiдзжö сылöн семьяö пырысьяслöн олöмлы, дзоньвидзалунлы да эмбурлы лёк вöчны кöсйöм, позьö шыöдчöмсö сэнi сетöм юалöмъясöн кольны вочакывтöг да юöртны шыöдчысьлы сы йылысь, мый оз позь правосö лёк вылö бергöдны.

 5.5.3. Сэк, кор гижöда шыöдчöмсö он вермы лыддьыны, сэки шыöдчöм вылö вочакывйыс оз сетсьы да сiйöс оз мöдöдны чина мортлы видлалöм вылö сылöн компетенция серти, мый йылысь юöртсьö шыöдчöм мöдöдысь гражданинлы, сылысь нимсö да пошта инпассö кö позьö лыддьыны.

5.5.4. Сэк, кор гражданинлöн гижöда шыöдчöмын эмöсь сэтшöм юалöмъяс, мый вылö сылы абу öтчыдысь нин сетлöма гижöда вочакыв воддза шыöдчöмъяс мöдöдöмкöд йитöдын, да та дырйи шыöдчöмын оз вайöдсьыны выль подувъяс либö лоöмторъяс, сэки та вылö уполномочитöм чина морт примитö öчереднöй шыöдчöм подувтöмöн лыддьöм да тайö юалöм кузя шыöдчыськöд переписка дугöдöм йылысь решение сэк, мый индöм шыöдчöмыс да водзын ыстылöм шыöдчöмыс сетлiсны öти и сiйö жö государственнöй органö, меставывса асвеськöдлан органö либö öти и сiйö жö чина мортлы. Татшöм решение йылысь юöртöны шыöдчöм мöдöдысь гражданинлы.

5.5.5. Сэк, кор шыöдчöмын сетöм юалöм кузя оз позь сетны вочакывсö государственнöй либö федеральнöй оланпасöн видзан мукöд гусятор кутысь юöр йöзöдтöг, гражданинлы, коді мöдöдіс шыöдчöмсö, юöртöны, мый сетöм юалöм кузя вочакывсö сетны оз позь индöм юöръяссö йöзöдны позьтöмлун вöсна.

5.6. Ёрдöдз обжалуйтан процедура заводитчöмöн лыддьыссьö шыöдчöм, кöнi шыöдчысьлы быть колö пасйыны либö государственнöй органлысь либö меставывса асвеськöдлан органлысь нимсö, кытчö мöдöдöны гижöда шыöдчöмсö, либö лöсялан чина мортлысь ов, ним, вич, либö лöсялана мортлысь чинсö, а сiдзжö ассьыс ов, ним, вич, пошта инпас, мый серти мöдöдсьö вочакывйыс; шыöдчöм выль инпас серти мöдöдöм йылысь уведомление, гижö вöзйöмлысь, шыöдчöмлысь либö норасьöмлысь сюрöссö; пуктö ассьыс кырымпас да кадпас.

5.7. Министерствоса чина мортöн шыöдчöмлысь кывкöртöдъяс видлалöм бöрын примитсьö шыöдчöм йылысь решение – подулалöм, абу подулалöм, мыйтакö подулалöм.

Шыöдчöм видлалан кывкöртöдъяса гижöда вочакыв мöдöдсьö шыöдчысьлы.

 5.8. Министерствоса чина мортöн (йöзöн) административнöй регламентса положениеяс торкöм йылысь норасьöмъяс примтöм вöсна кывкутысьöн лоö министрöс вежысь, кодi курируйтö Министерствоын шыöдчöмъяс видлалан пöрадок.

5.9. Сэк, кор шыöдчысь шыöдчö гижöмöн, шыöдчöм видлалан кадколастыс оз вермы лоны шыöдчöм регистрируйтöмсянь 30 лунысь дырджык.

 Торъя случайяс дырйи, а сiдзжö шыöдчöм видлалöм вылö мукöд государственнöй органысь, меставывса асвеськöдлан органысь да мукöд чина мортлысь, ёрдъяс, дознание органъяс да предварительнöй следствие органъяс кындзи, колана документъяс да материалъяс кузя запрос вöчигöн чина морт либö сы вылö уполномочитöм морт вермö нюжöдны шыöдчöм видлалан кадколастсö 30 лунысь оз дырджык вылö гражданинлы, кодi мöдöдiс шыöдчöмсö, сiйöс видалан кадколаст нюжöдöм йылысь юöртöмöн.

 5.10. Ёрдöдз (абу ёрдын) обжалуйтан кывкöртöд юöртсьö шыöдчысьлы урчитöм кадколастö.

 5.11. Чина йöзлысь вöчöмторсö (вöчтöмторсö), а сiдзжö государственнöй мог збыльмöдiгöн наöн примитöм решениеяссö шыöдчысьяс вермасны обжалуйтны ёрд пöрадок серти. Шыöдчöмсö позьö сетны Коми Республикаса Арбитражнöй ёрдö либö öтув юрисдикцияа лöсялана районнöй ёрдö куим тöлысь чöжöн сiйö лунсянь, кор колана морт тöдмалö сылöн правояс да оланпас серти интересъяс торкöм йылысь.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Административнöй регламент дорö

1 №-а содтöд

**«Йöзлысь дзоньвидзалун видзан юкöнын индöм федеральнöй стандартъяслы сетöм медицина отсöглöн качество лöсялöм бöрся видзöдöм (высокотехнологичнöй медицина отсöг, а сiдзжö йöзлысь дзоньвидзалун видзан федеральнöй организацияясын медицина отсöг качество бöрся видзöдöм кындзи)» государственнöй мог збыльмöдöдан блок - схема**

Контроль кузя мероприятие планлöн öчереднöй этап

Контроль кузя планысь öтдор мероприятие нуöдöм вылö подув

Медицина отсöг сетан стандартъясö кутчысьöм йылысь юöръяс воöм

Медицина отсöг сетан стандартъясö кутчысьöм кузя прöверкаяс нуöдöм

Медицина отсöг сетан стандартъясö кутчысьöм йылысь юöръяс öтувтöм да анализируйтöм

Административнöй регламент дорö

2 №-а содтöд

**Медицина отсöг сетан стандартъясö кутчысьöм йылысь юöръяс босьтан да анализируйтан схема**

Медицина отсöг сетан стандартъясö кутчысьöм йылысь юöръяс воöм

(быд тöлысь)

Анализируйтöм кывкöртöдъяс сетöм Кывкутысь йöз:

медицина отсöг качество бöрся видзöдысь юöнса начальник (быд тöлысь, быд квартал, быд во)

Лёк тенденцияяс аддзöм йылысь юöртöм

Кывкутысь йöз:

медицина отсöг качество бöрся видзöдысь юöнса начальник (пыр)

Медицина отсöг сетан стандартъясö кутчысьöм йылысь юöръяс öтувтöм да анализируйтöм

Кывкутысь йöз:

медицина отсöг качество бöрся видзöдысь юöнса начальник (пыр)

Административнöй регламент дорö

3 №-а содтöд

**Медицина отсöг сетан стандартъясö кутчысьöмсö прöверитан схема**

Контроль кузя мероприятие планлöн öчереднöй этап

Планысь öтдор прöверка нуöдöм йылысь решение

Прокуратура органкöд сöгласуйтöм (колана дырйи)

Контроль кузя мероприятие нуöдöм йылысь тшöктöд бала дасьтöм

Контроль кузя мероприятие нуöдöм

Административнöй право торкалöм йылысь сёрнигижöд гижöм

Аддзöм торкалöмъяс йылысь предписаниеяс гижöм

Контроль кузя мероприятиеяслöн кывкöртöдъяс серти акт гижöм колана документъяс содтöмöн

Юрнуöдысьлы, прöверитан юридическöй кывкутысьöс, асшöр уджалысьöс уполномочитöм петкöдлысьлы содтöд копияясöн акт, предписание, административнöй право торкалöмъяс йылысь сёрнигижöд сетöм

(сiйöс гижигöн)

Контроль кузя мероприятиеяс нуöдöм йылысь делö дорö прöверка акт, предписаниеяс, административнöй торкалöм йылысь сёрнигижöд содтöм.